钦定古今图书集成/明伦汇编/官常典/第186卷 > 张敏
## 钦定古今图书集成/明伦汇编/官常典/第186卷 > 张敏

按《后汉书》本传：“敏字伯达，河间鄚人也。建初二年，举
孝廉，四迁，五年为尚书。建初中，有人侮辱人父者，而
其子杀之，肃宗贳其死刑而降宥之，自后因以为比。
是时遂定其议，以为轻侮法。敏駮议曰：‘夫轻侮之法，
先帝一切之恩，不有成科，班之律令也。夫死生之决，
宜从上下，犹天之四时，有生有杀。若开相容恕，著为’”
定法者，则是故设奸萌，生长罪隙。孔子曰：“民可使由
之，不可使知之。”《春秋》之义，“子不报仇，非子也。”而法令
不为之减者，以相杀之路不可开故也。今托义者得
减，妄杀者有差，使执宪之吏得设巧诈，非所以导在
丑不争之义。又轻侮之比，寖以繁滋，至有四五百科，
转相顾望，弥复增甚，难以垂之万载。“臣闻师言救文
莫如质，故高帝去烦苛之法，为三章之约。《建初诏书》，
有改于古者，可下三公、廷尉，蠲除其敝。”议寝不省。敏
复上疏曰：“臣敏蒙恩，特见拔擢，愚心所不晓，迷意所
不解，诚不敢苟随众议。臣伏见孔子垂经典，皋陶造
法律，原其本意，皆欲禁民为非也。未晓轻侮之法，将
以何禁，必不能使不”相轻侮，而更开相杀之路，执宪
之吏，复容其奸枉。议者或曰：“平法当先论生。”臣愚以
为天地之性，唯人为贵。杀人者死，三代通制。今欲趣
生，反开杀路。一人不死，天下受敝。《记》曰：“利一害百，人
去城郭。”夫春生秋杀，天道之常。春一物枯即为灾；秋
一物华即为异。王者承天地，顺四时，法圣人，从经律。
愿陛“下留意下民，考寻利害，广令平议，天下幸甚。”和
帝从之。九年，拜司隶校尉。视事二岁，迁汝南太守，清
约不烦，用刑平正有理，能名。坐事免。延平元年，拜议
郎，再迁颍川太守。征拜司空，在位奉法而已。视事三
岁，以病乞身，不听。六年春，行大射礼，陪位顿仆，乃策
罢之。因病笃，卒于家。